# - Tájékoztató -

# visszatérítendő támogatáshoz

Visszatérítendő támogatás annak a személynek nyújtható, aki anyagi lehetőségeit meghaladó váratlan, rendkívül nehéz élethelyzetbe került és annak megszűntetése a napi létfenntartását veszélyezteti, illetve esete egyébként méltánylást érdemel, vagy aki anyagi lehetőségeit meghaladó krízishelyzetbe került. A visszatérítendő támogatásról az Egészségügyi és Szociális Bizottság dönt egyedi elbírálás alapján.

#### Jogosultak köre

Támogatást kérhet Budapest Főváros XVI. kerületében (továbbiakban: Kerület) bejelentett lakóhellyel rendelkező nagykorú személy. A lakcím megállapítása szempontjából a személyiadat- és lakcímnyilvántartás adatai irányadóak.

#### Mit kell tennie

Váratlan élethelyzet esetén a nyomtatványt értelemszerűen és a hivatalos iratoknak megfelelően ki kell tölteni, a szabad szöveges mezőbe a kérelem indokát, és a kérelmező életkörülményeit kell kifejteni, majd papír alapon vagy elektronikusan az eljáró hatósághoz el kell juttatni a szükséges dokumentumokkal együtt.

Életvitelszerű (levelezési) címet akkor kell megadni, ha az eltér a lakcímtől vagy a lakcímnyilvántartásban lakóhely és tartózkodási hely egyaránt szerepel bejelentve.

Az e-mail cím és a telefonszám megadása a kapcsolattartást segíti.

Amennyiben megad bankszámlaszámot, megállapítás esetén a támogatás kifizetése utalással, nem pedig postai úton történik.

#### Határidők

Az Egészségügyi és Szociális Bizottság soron következő ülése, amennyiben a kérelem beérkezését követően a bizottsági előterjesztés elkészítésére még megfelelő idő áll rendelkezésre.

#### Benyújtandó dokumentumok

**- a jövedelem típusának megfelelő nettó jövedelem igazolást**(családtagokét is):

* havi rendszerességgel járó jövedelem esetén a kérelem benyújtását megelőző hónap jövedelemigazolását vagy névre szóló havi bérjegyzékét,
* nyugdíj, rokkantsági ellátás, stb. esetén a kérelem benyújtását megelőző havi folyósítást igazoló postai szelvényt, vagy bankszámla kivonatot a folyósított ellátásról, valamint a tárgyévi nyugdíjáról szóló (zöld) összesítőt, év közbeni megállapítás esetén az ellátást megállapító alaphatározatot, stb.,
* nem havi rendszerességgel (pl. ösztöndíj), illetve vállalkozásból szerzett jövedelem esetén a kérelem benyújtásának hónapját közvetlenül megelőző tizenkét hónap alatt szerzett jövedelemről szóló igazolást,
* jövedelem hiányában vagy a munkaügyi szervek által folyósított pénzbeli ellátás esetén csatolni kell a hatáskörrel rendelkező munkaügyi hatóság (1105 Bp., Kőrösi Csoma Sándor út 53-55.) 30 napnál nem régebbi igazolását, hatósági bizonyítványát az ellátás összegéről vagy arról, hogy ellátásban nem részesül, regisztráció hiányában nyilatkozni szükséges arról, hogy keresőtevékenységet folytat-e,
* a kapott vagy fizetett gyermektartásdíjról szóló igazolást,
* a családi pótlék összegéről szóló igazolást,

- amennyiben a kérelem természete indokolja, **a kérelem indokát alátámasztó, az ügy lényeges körülményeire vonatkozó dokumentumokat**, költségvetést, számlákat.

#### Fizetési kötelezettség

A szociális igazgatási eljárás és az azzal összefüggésben indult közigazgatási per, költség- és illetékmentes.

#### Eljáró szerv

Budapest Főváros XVI. kerületi Önkormányzat Képviselő-testületének Egészségügyi és Szociális Bizottsága, az ügyintézés és az eljárás lefolytatása: Budapest XVI. kerületi Polgármesteri Hivatal  [**Szociális és Szociális Intézményi Irodája**](http://www.bp16.hu/szervezeti-felepites/szocialis-iroda) **(1163 Budapest, Havashalom u 43., Tel.: +36 1 40 11 400; szocialisiroda@bp16.hu).**

Az eljárás során a döntést megelőzően sor kerülhet:

* az illetékesség vizsgálatára, továbbá
* hiánypótlásra való felszólításra,
* a tényállás tisztázására, és
* környezettanulmány készítésére

#### Felettes szerv/jogorvoslat

A döntés ellen a közléstől számított 15 napon belül a Budapest Főváros XVI. kerületi Önkormányzat Képviselő-testületéhez címzett, de az eljáró hatóságnál benyújtandó fellebbezésre van lehetőség.

#### Egyéb információk

A visszatérítendő támogatást a Bizottság kamatmentes kölcsönként nyújtja. A kölcsön visszafizetésének módját, valamint havi részleteit a Bizottság egyedi elbírálás alapján, határozattal állapítja meg.

A döntés az ügyfél részére kézbesítésre kerül. A támogatás postai úton, vagy folyószámlára történő utalással kerül folyósításra.

200 000 forint összeg feletti támogatás esetén – ha a kérelmező rendelkezik ingatlantulajdonnal – a szerződésben rendelkezni kell arról, hogy a nyújtott kölcsön összege és járulékai erejéig a kölcsönvevő tulajdonát képező ingatlanra a Budapest Főváros XVI. kerületi Önkormányzat javára jelzálogjog kerül bejegyzésre az ingatlan-nyilvántartásba.

200 ezer forint összeg feletti támogatás esetén – ha a kérelmező nem rendelkezik ingatlantulajdonnal – a szerződést azonnal végrehajtható közjegyzői okirat formájában kell megkötni. A közjegyzői díj a kölcsönadót terheli.

#### Vonatkozó jogszabályok

Budapest Főváros XVI. kerületi Önkormányzat Képviselő-testületének 15/2009. (IV. 27.) önkormányzati rendelete a visszatérítendő, és a vissza nem térítendő támogatásról

#### Fogalmak

**Méltánylást érdemlő eset:**hosszan tartó betegség, vagy előre nem látható, a kérelmező önhibáján kívül előállt, megélhetését veszélyeztető ok.

**Krízishelyzet:**külső erőhatalom - így különösen tűz, robbanás, természeti jelenség által okozott elemi csapás - által előidézett helyzet.

**Jövedelem**: az elismert költségekkel és a befizetési kötelezettséggel csökkentett

1. a személyi jövedelemadóról szóló 1995. évi CXVII. törvény (a továbbiakban: Szjatv.) szerint meghatározott, belföldről vagy külföldről származó - megszerzett - vagyoni érték (bevétel), ideértve a Szjatv. 1. számú melléklete szerinti adómentes bevételt, és
2. azon bevétel, amely után az egyszerűsített vállalkozói adóról szóló törvény, a kisadózó vállalkozások tételes adójáról és a kisvállalati adóról szóló törvény vagy az egyszerűsített közteherviselési hozzájárulásról szóló törvény szerint adót, illetve hozzájárulást kell fizetni

**Elismert költség**a személyi jövedelemadóról szóló törvényben elismert költség, valamint a fizetett tartásdíj. Ha a magánszemély az egyszerűsített vállalkozói adó vagy egyszerűsített közteherviselési hozzájárulás alapjául szolgáló bevételt szerez, a bevétel csökkenthető a személyi jövedelemadóról szóló törvény szerint elismert költségnek minősülő igazolt kiadásokkal, ennek hiányában a bevétel 40%-ával. Ha a mezőgazdasági őstermelő adóévi őstermelésből származó bevétele nem több a kistermelés értékhatáránál (illetve, ha részére támogatást folyósítottak, annak a folyósított támogatással növelt összegénél), akkor a bevétel csökkenthető az igazolt költségekkel, továbbá a bevétel 40%-ának megfelelő összeggel, vagy a bevétel 85%-ának, illetőleg állattenyésztés esetén 94%-ának megfelelő összeggel.

**Befizetési kötelezettségnek minősül**a személyi jövedelemadó, a magánszemélyt terhelő egyszerűsített közteherviselési hozzájárulás, a társadalombiztosítási járulék, a nyugdíjjárulék és az egészségügyi szolgáltatási járulék.